“Sa kalougata na tamata sa vosota ni sa vakatovolei; io ni sa vakatovolei oti, e na rawata na i sala ni bula o koya sa yalataka na Turaga vei ira era sa lomani koya,” (Jemesa 1:12).
Na veivakatovolei kece, e sa katuba ki na noda caka vinaka.
Ena sala ki na noda matua vakayalo, na veivakatovolei kece eda sotava ena yaco me idewadewa, ka sega ni vatu ni veivakatarabetaki, ni da sa kila ni da rawa ni caka vinaka ka sega me da caka ca. Na veivakatovolei, e solia vei iko na digidigi mo cakava. E nona ivadi na vuni ca, ko Setani, me vakayagataka na veivakatovolei me nona iyaragi me vakarusai iko kina, ia na Kalou e via vakayagataka mo tubu kina. Ena veigauna ko digitaka kina mo caka vinaka ka sega ni caka ca, ko sa tubu tiko mo ucui Jisu.
Me yaco mo kila na ivakarau ni nomu tubu, e dodonu mo kila taumada na itovo ni bula kece nei Jisu. E dua na ivakamacala lekaleka ka momona duadua me baleta na itovo nei Jisu, sa i koya na vua ni Yalo Tabu: “Ia, na vua ni Yalo Tabu na loloma, na reki, na vakacegu, na vosota vakadede, na yalomalua, na yalololoma, na vakabauta, na yalomalumalumu, na i valavala malua,” (Kalatia 5:22-23).
Na ciwa na itovo ni bula oqo, e sa ivakarabailevu ni Vunau Levu (Great Commandment), ka vakaraitaka e dua na iyaloyalo totoka kei Jisu. Ko Jisu, e sa ivakatakarakara cecere duadua ni loloma, reki, vakacegu, vosota vakadede, kei na vua kece tale eso ni Yalo Tabu era kune ena dua ga na bula. Ni da vuataka na vua ni Yalo Tabu, eda sa ucui Karisito kina.
E vakatubura vakacava na Yalo Tabu na ciwa na vua ni Yalo Tabu oqo ena nomu bula? E rawa beka me bulia vakasauri? Se rawa beka ni ko sa taukena vakasauri ni ko yadra cake mai ena dua na mataka? E sega ni rawa ni yaco vakaoqori. Na vuanikau mada ga e dau matua ka dreu vakamalua.
Na iyatu vosa ka tarava oqo, e sa dua na dina bibi duadua ko rawa ni vulica. Na Kalou e vakatubura na vua ni Yalo Tabu yadua ena nomu bula, ena Nona vakatarai iko mo sota kaya na draki ni bula ka vakatovolei iko mo cakava na veibasai ni vua ni Yalo Tabu oya.
- Me kena ivakaraitaki oqo: na Kalou e vakatavulici keda ena loloma, ena Nona biuta ena keda maliwa eso na tamata ka dredre me da lomana. E sega ni ka dredre me da lomani ira na tamata itovo vinaka ka dauloloma. E vakatavulici keda talega na Kalou ena marau dina ena loma ni noda rarawa kevaka eda vuki Vua. Na marau vakayago e vakatau ena noda draki ni bula e taudaku, ia na marau dina e yavutaki ena noda veitokani kei na Kalou.
E vakatubura na Kalou na vakacegu dina e lomada ena nona vakatara me da sotava na veika e vakavuna na veilecayaki ena noda bula, ka sega ena nona vakarawarawataka vei keda na ka eda vinakata. Na tamata kece e rawa ni kunea na vakacegu ena nodra sarava beka e dua na dromu ni siga totoka, se ena nodra lako vakagade ki na dua na vanua vou. Ia, eda vulica na vakacegu dina ena noda digitaka me da vakararavi vua na Kalou ena veigauna eda vakatovolei kina me da nuiqawaqawa se rere. E vakakina na vakatuburi ni noda vosota vakadede, ena veigauna eda vakasaurarataki kina me da wawa, ka da qai dau temaki me da yalototolo se cudru.
E dau vakayagataka na Kalou na veibasai ni vua ni Yalo Tabu yadua me vakatarai keda me da cakava e dua na digidigi. Ko na sega ni rawa ni kaya ni ko vinaka kevaka ko se sega ni temaki mo ca. Ko na sega ni rawa ni kaya ni ko yalodina kevaka ko se sega ni temaki mo caka cala vua na wekamu. Na yalododonu e vakatuburi ni da vakadruka na veitemaki me da vosataka se cakava na ka e sega ni dina; na yalomalumalumu e tubu ni da vakanadakuya na veitemaki me da dokadoka; ka da vakatubura na dauvosota ena veigauna eda biliga tani kina na veitemaki me da yalototolo. Ena veigauna eda vakadruka kina e dua na veivakatovolei, eda sa tubu tiko me da ucui Jisu vakalevu cake!
NA ITOVO NI CAKACAKA NI VEITEMAKI
E veivuke vei keda me da kila, ni kilai rawarawa na i vadi ca nei Setani. E dau vakayagataka na ivadi kei na lawaki makawa vata ga ka sa taurivaka tu mai na ivakatekivu. Na veivakatovolei taucoko era vakamuria kece e dua ga na ituvatuva. Oya na vuna e kaya kina ko Paula, “Ni da sega ni lecava na nona daulawaki,” (2 Korinica 2:11). Eda vulica mai na iVola Tabu ni va na ikalawa ni veitemaki e a vakayagataka ko Setani me temaki rau kina ko Atama kei Ivi, kei Jisu talega.
Na imatai ni kalawa, ena vakasaqara ko Setani me kila e dua na gagadre ka tu e lomamu. Ena rawa beka ni gagadre ca, me vaka na gagadre mo sauma lesu na ca ena ca, se mo vakatauca na nomu lewa vei ira na tani, se, ena rawa beka ni gagadre ka tu vei keda kece, me vaka na gagadre me da lomani, se me da vakila na marau vakayago. Na veitemaki e dau tekivu ena gauna e vosa lo kina vei iko ko Setani mo vakayacora e dua na nomu gagadre ca, se mo sotava e dua na gagadre ena sala e sega ni dodonu se ena gauna cala. Mo dau qarauna vinaka na veisala takoso. E vakavuqa ni dau tu kina na veitemaki! Ena vakasolokakana vei iko ko Setani, “ E nomu dodonu oqori! E dodonu mo sa taukena sara ga oqo! Ena vakatubu marau kei na vakacegu; ko na vakila ni vinaka ena nomu bula.”
Eda dau nanuma ni tu wavoliti keda na veitemaki, ia e kaya na Kalou ni sa tu ga e lomada. Kevaka e sega ni tu e lomamu na gagadre, ena sega ni temaki iko na veivakatovolei oya. Na veitemaki e dau tekivu taumada e lomamu ka sega ena draki ni bula ko bula tiko kina. E kaya ko Jisu, “Ni sa curu yani mai loma, mai na yalodra na tamata, na nanuma ca, na dauyalewa, na daudara, na daulaba, na daubutako, na daukocokoco, nai valavala ca, na dauveivakaisini, na daugagano, na mataca, na vosavakacaca, na viavialevu, na lialia, a ka ca kecega oqo sa curu yani mai loma, a sa vakadukadukalitaka na tamata,” (Marika 7:21-23). E kaya vei keda ko Jemesa “ni sa sega li ni vuna na nomudou gagadre ca sa veivala e na veitiki ni yagomudou?” (Jemesa 4:1).
Na ikarua ni kalawa, oya mo vakatitiqa. Ena tovolea me vakatubura e lomamu ko Setani, mo vakatitiqataka na ka e kaya na Kalou me baleta na ivalavala ca o ya: e cala dina li? E a kaya dina beka na Kalou me’u kua ni cakava? E sega beka ni nakita na tabu oqo me baleta e dua tale, se me baleta e dua tale na gauna? E sega beka ni gadreva na Kalou me’u marau? E kaya na iVola Tabu, “Dou raici kemudou vinaka, na veiwekani, de tiko e na lomadra e so vei kemudou na yalo sa ca e sega ni vakabauta, dou sa biuta laivi kina na Kalou bula,” (Iperiu 3:12).
Na ikatolu ni kalawa, sa i koya na nomu lasutaki. Sa sega ni rawa vei Setani me tukuna na ka dina, ka sa vakatokai me Daulasulasu. Na veika kece e kaya vei iko e lasu se dina vakatikina ga. E dau surevaka mai na nona lasu ko Setani me isosomi ni ka e sa kaya oti na Kalou ena Nona Vosa. E kaya ko Setani, “Ko na sega ni mate. Ko na yaco mo vuku me vaka na Kalou. E na sega ni dua e kila. Ena walia na nomu leqa kece. Era cakava kece tu na tamata. E cala lailai wale ga. Ia na cala lailai, e vaka ga na kunekune lailai. Ena yaco na kunekune lailai oya me bukete levu.
Na ikava ni kalawa, sa i koya na talaidredre. Ko sa na tekivu mo cakava sara na ka ko sa vakananuma tiko mai. Na ka e a tekivu ga ena nomu vakasama, sa la’ki vakasucumi me itovo. Ko sa soro ki na ka e a vakatawana tu na nomu vakanananu. Ko sa vakabauta na lasu nei Setani, ka ko sa tacori ena dai ka tukuna tiko vei keda ko Jemesa: “Ia sa dauveretaki na tamata yadua, ni sa vecei koya na nona garogaro ca ka bacani koya. Ni sa qai kunekune na garogaro ca, sa vakasucuma kina na i valavala ca: a sa oti na i valavala ca, sa qai vakasucuma na mate. Dou kakua ni cala, oi kemudou na wekaqu lomani,” (Jemesa 1:14-16).
NA VORATI NI VEITEMAKI
Ena vukei keda me da kila na itovo ni cakacaka ni veitemaki ka rawa ni vakarusai keda, ia e sa tu e vica na ikalawa matata me da taurivaka me da rawa ni vorata kina.
Mo cata na veivakarerei. E vuqa na tamata lotu era dau rere ka yalolailai ena nodra vakananuma na veivakasama ca, ka ra dau vakila na beitaki baleta ni ra sega ni galala mai na veitemaki. Era maduataka na nodra sotava na veivakatovolei. Ia oqori sa dua na nanuma cala me baleta na matua vakayalo. Ena sega ni rawa ni yali mai na noda bula na veitemaki.
Ena dua na itovo ni rai, eda rawa ni kaya ni veitemaki e veivakayaloqaqataki. Ko Setani e sega ni via temaki ira na sa cakava oti tiko na lomana, me vaka ni ra sa nona oti tu. Na veitemaki sa ivakatakilakila ni nona sevaki iko ko Setani, ka sega ni ivakatakilakila ni malumalumu se bula vakayago. E sa tiki talega ni noda bula vakatamata kei na noda bula tiko ena dua na vuravura ka sa bale oti tu. Mo kakua ni kidacala, se kurabui, se yalolailai kina. Ia, mo namaka ga ni ko na sega ni vagalalataki mai na veitemaki: ko na sega ni rawa ni levea. E kaya na iVola Tabu, “Sa sega ni vere tani sa yaco vei kemudou, o koya ga sa vorata rawa na tamata,” (1 Korinica 10:13).
E sega ni ivalavala ca na temaki. Ko Jisu mada e a temaki, ia e a sega ni rawai, (Iperiu 4:15). E yaco ga me ivalavala ca na temaki kevaka ko rawai kina. E a kaya ko Martin Luther, “Ko na sega ni tarova rawa na nodra veivukayaki na manumanu vuka e delamu, ia ko na rawa ga ni tarova na nodra tara sova e ulumu.” Ko na sega ni tarova rawa na nona vakasolokakanataka e daligamu ko Setani na veika me temaki iko kina, ia ko rawa ni digitaka mo kua ni vakanananu kina se mo cakava.
E dua na kena ivakaraitaki oqo: e vuqa era sega ni kila na duidui ni dodomo kei na garogaro. E rau sega ni tautauvata o rau oqo. E a buli keda na Kalou me da tagane se yalewa, ka sa ka vinaka oya. Na veivinakati kei na dodomo sa ka e yaco ena inakinaki ni Nona buli keda na Kalou, ia na garogaro, sa ka e vakatulewataka e dua me cakava. Na garogaro e sa dua na digidigi ko digitaka, mo cakava ena nomu vakasama na ka ko via cakava dina. Ko rawa ni veivinakati se dodomo, ka sega ni valavala ca. E vuqa, ka vakabibi ko ira na tagane lotu, era vakila na beitaki ni ra sa ivalavala ca kevaka era taleitaka na irairai ni dua na yalewa totoka, baleta ni ra nanuma ni oqo na garogaro ca. Ia, oqori e sega ni vakatokai me garogaro ca, vakavo ga ke ko sa tekivu vakanananu kina, ka cakava na ka tawadodonu ena nomu vakasama.
E dua na ka dina oqo: ena levu ga ni nomu tubu mo volekata na Kalou, na kena levu talega ni nona veretaki iko ko Setani. Ena tiki ni gauna ko a yaco kina mo luve ni Kalou, a sa tekivu vakasasataki iko tiko mai ko Setani. E drau sa veimecaki, ka sa vakasaga tiko o koya eso na sala me vakarusai iko kina.
Ena so na gauna ni ko masu tiko, ena biuta ki lomamu ko Setani e dua na vakasama ca se vakasisila, me kauta tani kina na nomu vakanamata, ka me vakamaduataki iko. Ia, mo kua ni kidroa se madua kina, ka mo kila ga ni rerevaka o koya na nomu masu ka na tovolea na veisala eso me tarova kina. Mo kua kina ni cudruvi iko vakai iko, ka kaya, “E rawa vakacava vei au me’u nanuma na veika ca ka vakasisila vaka ko ya?” Ia, mo kila ga ni oqori na nona via dreta laivi mai vua na Kalou, na nomu vakanamata tiko Vua; biliga tani mai na nomu vakasama, ka vakanamata taucoko tale vua na Kalou.
Mo kila na ivakarau se itovo ni nomu dau temaki, ka mo vakavakarau tiko kina. E dau tu eso na draki ni bula ka dau vakamalumalumutaki iko cake vakalevu mai na so tale, mo rawa ni rawai kina ki na veitemaki. Eso na draki ni bula ena vakavuna vakatotolo na nomu tarabe, ka so ena sega ni yavalati iko vakalevu sara. E dodonu kina mo kila vinaka ni oqori na veidraki ni bula ka dau vakamalumalumutaki iko, baleta ni o Setani e sa kila vinaka tu! E kila vinaka tu o koya na draki ni bula e dau vakatarabetaki iko, ka dau cakacakataka tiko me kauti iko ki na draki ni bula oya. E kaya vei keda ko Pita, “Dou yalomatua, dou vakatawa: sa veilakoyaki voli na nomudou meca na tevoro, me vaka na laioni sa tagi, a sa vakasaqara eso me tiloma,” (1 Pita 5:8).
Mo tarogi iko vakai iko, “Ena gauna vakacava au dau temaki vakalevu duadua kina? Ena siga cava e loma ni macawa? Ena tiki ni gauna cava ena loma ni siga?” Taroga, “E vanua cava au dau temaki kina vakalevu? E vanua ni cakacaka? E vale? E nona vale na noqu itokani? Ena otela? Ena teminala ni roro ni waqavuka, se ena nodra icili na vulagi?”
Tarogi iko vakai iko, “O cei e tiko vata kei au ena veigauna au dau temaki vakalevu kina? O ira na noqu itokani? O ira keimami cakacaka vata? O na watiqu se o noqu itau? O ira keimami sega ni veikilai? Ni’u tiko duadua ga?” Mo taroga talega, “Na cava au dau vakila ni’u temaki?” Ena rawa ni ko temaki vakalevu duadua ni ko oca tu, se ko galili, se gauna ko rarawa se lomaocaoca kina. E rawa talega ni yaco ena gauna e mavoa kina na yalomu, se gauna ko cudru se nuiqawaqawa kina, se ena gauna ko marautaka kina e dua na ka ko rawata.
E dodonu kina mo vakaqaqa, ka mo kila dei tiko na itovo se ivakarau ni nomu dau temaki, ka qai vakarautaki iko vakai iko mo drotaka se levea na draki ni bula ka dau salavata mai. E kaya vakavuqa vei keda na iVola Tabu me da namaka ka tu vakarau me da sotava na veitemaki kei na veivakatovolei, (Maciu 26:41, Efeso 6:10-18, 1 Cesalonaika 5:6,8, 1 Pita 1:13, 4:7, 5:8). E kaya ko Paula, “Kakua tale ga ni vakararawataki kemudou vua na tevoro,” Efeso 4:27). Na nomu lewa vakavinaka kei na nomu tuvana taumada na ka mo cakava, ena vakalailaitaka na veitemaki. Mo vakarogoca ka muria na ivakasala ena Vosa Vakaibalebale, “Mo lewa deivaka na i lakolako ni yavamu….Kakua ni ko gole tani ki na i matau se ki na i mawi: Tarova na yavamu mai na ca,” (Vosa Vakaibalebale 4:26-27).
Mo kerea na veivuke ni Kalou. E tiko na wa-ni-vosavosa ni kere veivuke ki lomalagi, ka dola tu ena ruasagavulu ka va na auwa e veisiga. E vinakata na Kalou mo kerea vua na veivuke mo vorata kina na veitemaki. E kaya o Koya, “Mo masuti au talega e na siga ni rarawa: ka’u na vakabulai iko, io ko na vakacaucautaki au,” (Same 50:15).
Au dau vakatoka na masu vakaoqo me “masu livaliva”, ka ni totolo ka vakadodonu sara ki na uto ni ka e gadrevi: “Kere veivuke! Ni vukei au! Ni vakatotolotaka mai!” Ni ravuravu mai na veivakatovolei, e sa sega na gauna mo drau veitalanoa vakadede kina kei na Kalou; ko sa na tagi ga vua. E ratou a cavuta talega na masu totolo vakaoqo ko Tevita, Taniela, Pita, Paula kei na vuqa tale, ena nodratou kerea na veivuke totolo.
E sa yalataka tu vei keda na iVola Tabu ni na rogoci na noda tagi ni kere veivuke, baleta ni sa kila vinaka tu ko Jisu na noda dredre. E a sotava talega o Koya na veitemaki eda dau sota kaya: “Ni sa sega ni noda bete levu ko Koya sa sega ni lomani keda rawa ni da malumalumu; ia sa dau veretaki vakatautauvata e na ka kecega ko Koya, ia ka sega na Nona cala,” (Iperiu 4:15).
Kevaka e sa wawa tu na Kalou me vukei keda me da vorata na veivakatovolei, na cava beka eda sega ni dau gole vakavuqa cake kina Vua? E dina sara ni so na gauna eda sa dau sega ni gadreva me da vukei! Eda sa dau gadreva ga me da rawai ena veitemaki, dina ga ni da sa kila tu ni cala. Ena veigauna vaka oya, eda dau nanuma ni da kila vakavinaka cake mai vua na Kalou na veika e vinaka ena vukuda.
Ena so tale na gauna, eda dau madua ena kere veivuke vua na Kalou baleta eda sa dau rawai tu ga ena veitemaki oya ena veigauna sa oti. Ia, e sega ni vakatuburarawa se cudru vua na Kalou kevaka eda lesu vakawasoma vua ena kere veivuke. E kaya na iVola Tabu, “Tou toro doudou kina ki na i tikotiko vakaturaga loloma, me da vinakati kina, me da lomani talega ka vukei e na gauna e yaga kina,” (Iperiu 4:16).
E tawamudu na loloma ni Kalou ka sa sega ni oti rawa na nona vosota vakadede. Kevaka ko tagi vakarua na drau vua na Kalou ena dua na siga, mo kerea na veivuke mo vorata kina e dua na veitemaki, ena tu vakarau tu o Koya me solia na veivosoti kei na loloma, o koya mo lako mai kina vakadoudou. Kerea vua na kaukauwa mo cakava na ka e dodonu, ka qai namaka me solia vei iko.
Na veivakatovolei e vakavuna me da vakararavi vua na Kalou. Me vaka na kena tubu me kaukauwa cake na waka ni kau ena gauna e liwava kaukauwa kina na vunikau na cava, sa vaka kina na nomu na ucui Jisu cake vakalevu ena veigauna ko vorata kina na veitemaki. Ena so na gauna ni ko tarabe, e sega ni kena ibalebale ni ko sa na calati lomalagi kina vakadua. Ia mo kua ni soro ka mo rai ga vua na Kalou ka waraki Koya me vukei iko, ka mo nanuma na icocovi ka na waraki iko tu mai lomalagi, “Sa kalougata na tamata sa vosota ni sa vakatovolei; io, ni sa vakatovolei oti, e na rawata na i sala ni bula o koya sa yalataka na Turaga kivei ira sa lomani Koya,” (Jemesa 1:12).
KA 26 NI SIGA
VAKANANUMA VOLI NA INAKI NI NOQU BULA
Tikina me Vakananumi: Na veivakatovolei kece e sa katuba ki na caka vinaka.
Tikina Koula: “Sa kalougata na tamata sa vosota ni sa vakatovolei; io, ni sa vakatovolei oti, e na rawata na i sala ni bula o koya sa yalataka na Turaga kivei ira sa lomani Koya,” (Jemesa 1:12).
Taro mo Taroga: Na itovo vaKarisito cava e rawa ni’u vakatubura kevaka au valuta rawa na veitemaki au dau rawai vakalevu duadua kina?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn